It-testi oriġinali tan-NU/KEE biss għandhom effett ġuridiku skont id-dritt internazzjonali pubbliku. L-istatus u d-data tad-dħul fis-seħħ ta' dan ir-Regolament għandhom jiġu vverifikati fl-aħħar verżjoni tad-dokument tal-istatus tan-NU/KEE TRANS/WP.29/343, disponibbli fuq:

http://www.unece.org/trans/main/wp29/wp29wgs/wp29gen/wp29fdocstts.html

Regolament Nru 9 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi dwar l-approvazzjoni tal-vetturi tal-kategoriji L2, L4 u L5 fir-rigward tal-emissjonijiet tal-ħoss [2018/1704]

Jinkorpora t-test validu kollu sa:

Suppliment 3 tas-serje ta' emendi 07 – Data tad-dħul fis-seħħ: 10 ta' Ottubru 2017

KONTENUT

REGOLAMENT

1. Kamp ta' applikazzjoni

2. Definizzjonijiet

3. Applikazzjoni għall-approvazzjoni

4. Marki

5. Approvazzjoni

6. Speċifikazzjonijiet

7. Modification and extension of approval of a vehicle type or a type of exhaust or silencing system(s)

8. Konformità tal-produzzjoni

9. Penali għal nuqqas ta' konformità tal-produzzjoni

10. Produzzjoni mwaqqfa għalkollox

11. Dispożizzjonijiet tranżizzjonali

12. Ismijiet u indirizzi tas-Servizzi Tekniċi responsabbli mit-twettiq tat-testijiet tal-approvazzjoni, u tal-Awtoritajiet tal-Approvazzjoni tat-Tip

Annessi

1. Komunikazzjoni

2. Arranġamenti tal-marka tal-approvazzjoni

3. Il-metodi u l-istrumenti għall-kejl tal-ħoss mill-vetturi motorizzati

4. Limiti tal-livell massimu tal-ħoss (vetturi ġodda)

5. Speċifikazzjonijiet għas-sit tat-test

1. KAMP TA' APPLIKAZZJONI

Dan ir-Regolament japplika għall-vetturi tal-kategoriji L2, L4 u L5 (1) fir-rigward tal-emissjonijiet tal-ħoss.

2. DEFINIZZJONIJIET

Għall-finijiet ta' dan ir-Regolament,

2.1. “Approvazzjoni ta' vettura” tfisser l-approvazzjoni ta' tip ta' vettura fir-rigward tal-livell tal-ħoss u s-sistema tal-egżost oriġinali bħala unità teknika ta' tip ta' vettura, li taqa' taħt il-kamp ta' applikazzjoni ta' dan ir-Regolament.

2.2. “Tip ta' vettura” tfisser kategorija ta' vetturi motorizzati li ma jvarjawx f'aspetti essenzjali bħal: 2.2.1. Il-forma u materjali kostitwenti tal-karozzerija (b'mod partikolari l-kompartiment tal-magna u s-soundproofing tagħha); 2.2.2. It-tul u l-wisa' tal-vettura; 2.2.3. It-tip ta' magna (tqabbid bl-ispark jew tqabbid bil-kompressjoni; pistuni b'moviment alternat jew rotatorju; l-għadd u ċ-ċilindrata taċ-ċilindri; l-għadd u t-tip tal-karburaturi jew tas-sistemi ta' injezzjoni, l-arranġament tal-valvi; il-potenza netta massima nominali u l-veloċità nominali tal-magna). Għall-magni bil-pistuni b'moviment rotatorju, iċ-ċilindrata kubika għandha titqies bħala li hija d-doppju tal-volum tal-kompartiment. 2.2.4. Il-mutur elettriku fil-każ ta' vettura elettrika ibrida. 2.2.5. Is-sistema tal-mototrażmissjoni, b'mod partikolari l-għadd u l-proporzjonijiet tal-gerijiet tat-trażmissjoni u l-proporzjon finali. 2.2.6. L-għadd, it-tip u l-arranġament tas-sistemi tal-egżost.

2.3. “Potenza netta massima nominali” tfisser il-potenza nominali tal-magna kif definita fl-ISO 4106:2012. Is-simbolu Pn jindika l-valur numeriku tal-potenza netta massima nominali espressa f'kW.

2.4. “Veloċità nominali tal-magna” tal-magna bil-kombustjoni tfisser il-veloċità li biha l-magna tiżviluppa l-potenza netta massima nominali tagħha kif iddikjarata mill-manifattur. (2). Is-simbolu nrated jindika l-veloċità nominali tal-magna espressa f'min– 1.

2.5. “Sistema/i tal-egżost jew tas-silenzjar” tfisser sett sħiħ ta' komponenti meħtieġa sabiex jiġi limitat il-ħoss emess mill-vettura motorizzata u l-egżost tagħha.

2.6. “Sistema oriġinali tal-egżost jew tas-silenzjar” tfisser sistema tat-tip li biha tkun mgħammra l-vettura fi żmien l-approvazzjoni jew l-estensjoni tal-approvazzjoni. Din tista' tkun parti mit-tagħmir oriġinali jew sostituzzjoni.

2.7. “Sistema tal-egżost jew tas-silenzjar ta' tipi differenti” tfisser sistemi tal-egżost jew tas-silenzjar li jvarjaw f'aspetti essenzjali bħal: 2.7.1. Li l-komponenti tagħhom ikollhom ismijiet jew marki kummercjali differenti; 2.7.2. Li l-karatteristiċi tal-materjali li jikkostitwixxu komponent ikunu differenti jew li l-komponenti jvarjaw fl-għamla jew fid-daqs; 2.7.3. Li l-prinċipji tat-tħaddim ta' mill-inqas komponent wieħed ikunu differenti; 2.7.4. Li l-komponenti tagħhom jiġu mmuntati b'mod differenti.

2.8. “Komponent tas-sistema tal-egżost jew tas-silenzjar” tfisser waħda mill-partijiet kostitwenti individwali li meta jkunu armati flimkien jikkostitwixxu s-sistema tal-egżost jew tas-silenzjar (3). Jekk il-magna tkun mgħammra b'apparat tal-intake (filtru tal-arja u/jew assorbitur tal-ħoss fl-intake li jkun essenzjali sabiex tiġi żgurata konformità mal-limiti tal-livell tal-ħoss), dan l-apparat għandu jitqies bħala komponent tal-istess importanza bħas-sistema tal-egżost proprja, u jiġi inkluż fil-lista msemmija fil-paragrafu 3.2.2 ta' hawn taħt u jkollu l-marki preskritti fil-paragrafu 4.1 ta' hawn taħt.

2.9. “Massa ta' referenza” tfisser il-massa tal-vettura lesta għal tħaddim normali u armata bit-tagħmir li ġej: (a) Tagħmir elettriku sħiħ inklużi l-apparati tat-tidwil u tas-sinjalazzjoni pprovduti mill-manifattur; (b) L-istrumenti u l-fittings kollha meħtieġa minn kwalunkwe leġiżlazzjoni li fir-rigward tagħhom qed isir kejl tal-massa tal-vettura mingħajr tagħbija; (c) Il-varjetà kollha ta' likwidi meħtieġa sabiex ikun żgurat il-funzjonament korrett ta' kull parti tal-vettura u t-tank tal-fjuwil mimli mill-inqas sa 90 fil-mija tal-kapaċità speċifikata mill-manifattur; (d) It-tagħmir awżiljarju ġeneralment ipprovdut mill-manifattur flimkien ma' dak li jkun meħtieġ għal tħaddim normali (kitt tal-għodod, carrier(s), windscreen(s), tagħmir protettiv, eċċ.); (e) il-massa tal-batterija tal-propulsjoni, jekk applikabbli. Is-simbolu mref jindika l-massa ta' referenza espressa f'kg. Noti: 1. Fil-każ ta' vettura li taħdem b'taħlita ta' fjuwil/żejt: 1.1. Meta l-fjuwil u ż-żejt ikunu mħallta minn qabel, il-kelma “fjuwil” tiġi interpretata bħala li tinkludi tali taħlita lesta minn qabel ta' fjuwil u ta' żejt; 1.2. Meta l-fjuwil u ż-żejt jiġu mkejla separatament, il-kelma “fjuwil” tiġi interpretata bħala li tinkludi biss il-petrol. Iż-“żejt”, f'dan il-każ, diġà huwa inkluż fis-subparagrafu (c) ta' dan il-paragrafu.

2.10. “Test mass” means the reference mass plus the combined mass of the driver and test equipment. Il-massa kkombinata tas-sewwieq u tat-tagħmir tat-test użat fuq il-vettura għandha tkun mhux aktar minn 90 kg u mhux inqas minn 70 kg. Jekk il-limitu ta' 70 kg minimu ma jintlaħaqx, għandhom jitqiegħdu piżijiet fuq il-vettura. Is-simbolu mt jindika l-massa tat-test espressa f'kg.

2.11. “Veloċità massima tal-vettura” tfisser il-veloċità massima skont id-disinn tal-vettura kif imkejla skont ISO 7116:2011 għal vetturi tal-kategorija L2 u skont ISO 7117:2010 għal vetturi tal-kategoriji L4 u L5. Is-simbolu vmax jindika l-veloċità massima tal-vettura espressa f'km/h.

3. APPLIKAZZJONI GĦALL-APPROVAZZJONI

3.1. L-applikazzjoni għall-approvazzjoni ta' tip ta' vettura fir-rigward tal-ħoss għandha titressaq mill-manifattur tagħha jew mir-rappreżentant tiegħu akkreditat b'mod xieraq.

3.2. Din għandha tkun akkumpanjata mid-dokumenti msemmija hawn taħt fi tliet kopji u mid-dettalji li ġejjin:

3.2.1. Deskrizzjoni tat-tip ta' vettura fir-rigward tal-elementi msemmija fil-paragrafu 2.2 ta' hawn fuq. Għandhom jiġu speċifikati n-numri u/jew is-simboli li jidentifikaw it-tip tal-magna u t-tip ta' vettura;

3.2.2. Lista tal-komponenti, debitament identifikati, li jikkostitwixxu s-sistema tal-egżost jew tas-silenzjar;

3.2.3. Tpinġija tas-sistema tal-egżost jew tas-silenzjar immuntata u indikazzjoni tal-pożizzjoni tagħha fuq il-vettura;

3.2.4. Disinji dettaljati ta' kull komponent sabiex ikun jista' jinstab u jiġi identifikat faċilment, u speċifikazzjoni tal-materjali użati.

3.3. Fuq it-talba tas-Servizz Tekniku li jwettaq it-testijiet tal-approvazzjoni, il-manifattur tal-vettura għandu jressaq ukoll kampjun tas-sistema tal-egżost jew tas-silenzjar.

3.4. Vettura rappreżentattiva tat-tip ta' vettura li għandu jiġi approvat għandha titressaq quddiem is-Servizz Tekniku li jwettaq it-testijiet tal-approvazzjoni.

4. MARKI

4.1. Il-komponenti tas-sistema tal-egżost jew tas-silenzjar għandu jkollhom fuqhom il-marki ta' identifikazzjoni li ġejjin:

4.1.1. L-isem kummerċjali jew il-marka kummerċjali tal-manifattur tas-sistema tal-egżost jew tas-silenzjar u tal-komponenti tagħha;

4.1.2. Id-deskrizzjoni kummerċjali mogħtija mill-manifattur;

4.1.3. In-numri ta' identifikazzjoni tal-parts;

4.1.4. Għas-silenzjaturi oriġinali kollha, il-marka “E” segwita bl-identifikazzjoni tal-pajjiż li jkun ta l-approvazzjoni tat-tip lill-komponent (4).

4.1.5. Kwalunkwe imballaġġ ta' parts ta' sostituzzjoni oriġinali għas-sistemi tal-egżost jew tas-silenzjar għandu jiġi mmarkat b'mod leġibbli bil-kelmiet “original part” [“part oriġinali]” u bir-referenzi għall-għamla u għat-tip integrati flimkien mal-marka “E” u anki r-referenza tal-pajjiż ta' oriġini.

4.1.6. Dan l-immarkar ma għandux ikun jista' jitħassar, għandu jkun leġibbli b'mod ċar u għandu jkun ukoll viżibbli, fil-pożizzjoni fejn il-komponent irid jiġi mmuntat fuq il-vettura.

5. APPROVAZZJONI

5.1. Jekk it-tip ta' vettura mressaq għall-approvazzjoni skont dan ir-Regolament jissodisfa r-rekwiżiti tal-paragrafi 6. u 7 ta' hawn taħt, għandha tingħata l-approvazzjoni għal dak it-tip ta' vettura.

5.2. Għandu jiġi assenjat numru tal-approvazzjoni għal kull tip approvat. L-ewwel żewġ ċifri ta' dan in-numru (fil-preżent 07 li jikkorrispondi għas-serje ta' emendi 07 li daħlet fis-seħħ fit-3 ta' Novembru 2013) għandhom jindikaw is-serje ta' emendi li jinkludu l-emendi tekniċi ewlenin l-aktar reċenti li saru lir-Regolament meta nħarġet l-approvazzjoni. L-istess Parti Kontraenti m'għandhiex tassenja l-istess numru lill-istess tip ta' vettura mgħammra b'tip ieħor ta' sistema tal-egżost jew tas-silenzjar jew lil tip ieħor ta' vettura.

5.3. In-notifika ta' approvazzjoni jew ta' estensjoni jew ta' rifjut ta' approvazzjoni ta' tip ta' vettura skont dan ir-Regolament għandha tiġi kkomunikata lill-Partijiet għall-Ftehim li japplikaw dan ir-Regolament permezz ta' formula konformi mal-mudell muri fl-Anness 1 ta' dan ir-Regolament, flimkien ma' tpinġijiet yas-sistema tal-egżost jew tas-silenzjar (ipprovduti mill-applikant għall-approvazzjoni) f'format mhux akbar minn A4 (210 × 297 mm), jew mitwijin għal dak il-format, u fuq skala xierqa.

5.4. Ma' kull vettura li tikkonforma ma' tip ta' vettura approvat skont dan ir-Regolament, b'mod li jolqot l-għajn u f'post faċilment aċċessibbli kif speċifikat fuq il-formola tal-approvazzjoni, għandha titwaħħal marka tal-approvazzjoni internazzjonali magħmula minn:

5.4.1. Ċirku madwar l-ittra “E” segwit bin-numru li jiddistinwi l-pajjiż li jkun ta l-approvazzjoni; (4) u

5.4.2. In-numru ta' dan ir-Regolament, segwit bl-ittra “R”, sing u n-numru tal-approvazzjoni, fuq il-lemin taċ-ċirku kif preskritt fil-paragrafu 5.4.1 ta' hawn fuq.

5.5. Jekk il-vettura tikkonforma ma' tip ta' vettura approvat skont Regolament ieħor jew Regolamenti oħra anness/i mal-Ftehim tal-1958, fil-pajjiż li jkun ta l-approvazzjoni skont dan ir-Regolament, is-simbolu preskritt fil-paragrafu 5.4.1 ta' hawn fuq ma għandux għalfejn jiġi ripetut; f'każ bħal dan, in-numri u s-simboli addizzjonali tar-Regolamenti kollha li skonthom ingħatat l-approvazzjoni fil-pajjiż li jkun ta l-approvazzjoni skont dan ir-Regolament għandhom jitqiegħdu f'kolonni vertikali fuq il-lemin tas-simbolu preskritt fil-paragrafu 5.4.1 ta' hawn fuq.

5.6. Il-marka tal-approvazzjoni għandha tkun tista' tinqara b'mod ċar u ma tkunx tista' titħassar.

5.7. Il-marka tal-approvazzjoni għandha titqiegħed qrib ta' jew fuq il-pjanċa tad-dejta tal-vettura.

5.8. L-Anness 2 ta' dan ir-Regolament jagħti eżempji ta' arranġamenti ta' marki tal-approvazzjoni.

6. SPEĊIFIKAZZJONIJIET

6.1. Speċifikazzjonijiet ġenerali

6.1.1. Il-vettura, il-magna tagħha u s-sistema tal-egżost jew tas-silenzjar tagħha għandhom ikunu ddisinjati, mibnija u mmuntati b'tali mod li l-vettura, waqt l-użu normali, minkejja l-vibrazzjoni li tista' tkun soġġetta għaliha, tkun tista' tikkonforma mad-dispożizzjonijiet ta' dan ir-Regolament.

6.1.2. Is-sistema tal-egżost jew tas-silenzjar għandha tkun iddisinjata, mibnija u mmuntata b'tali mod li tkun kapaċi tirreżisti l-azzjoni ta' korrużjoni li għaliha tiġi esposta.

6.1.3. L-informazzjoni li ġejja għandha tiġi pprovduta fuq vettura motorizzata f'post faċilment aċċessibbli imma mhux bilfors viżibbli mill-ewwel:

(a) Isem il-manifattur;

(b) Il-veloċità mira tal-magna u r-riżultat finali tat-test fuq vettura wieqfa kif definit fil-paragrafu 3.1.4 tal-Anness 3.

6.2. Speċifikazzjonijiet fir-rigward tal-livelli tal-ħoss

6.2.1. Metodi tal-kejl

6.2.1.1. Il-ħoss emess mit-tip ta' vettura mressaq għall-approvazzjoni għandu jitkejjel bil-metodu/i deskritt(i) fl-Anness 3 ta' dan ir-Regolament għall-vettura miexja u għall-vettura wieqfa (5); fil-każ ta' vettura b'mutur elettriku jew b'magna bil-kombustjoni interna li ma taħdimx meta l-vettura tkun wieqfa, il-ħoss emess għandu jitkejjel biss meta l-vettura tkun miexja.

Jekk il-vettura għandha programmi jew modalitajiet ta' softwer li jistgħu jintgħażlu mill-utent li jaffettwaw l-emissjoni tal-ħoss tal-vettura, dawn il-modalitajiet kollha għandhom ikunu f'konformità mar-rekwiżiti ta' dan il-paragrafu. L-ittestjar għandu jkun ibbażat fuq l-agħar xenarju possibbli.

Għal vetturi elettriċi ibridi, it-testijiet għandhom jitwettqu darbtejn fil-kundizzjonijiet li ġejjin:

(a) Kundizzjoni A: Il-batteriji għandhom ikunu fl-istat ta' ċarġ massimu tagħhom; jekk ikun hemm disponibbli aktar minn “modalità ibrida” waħda, għat-test għandha tintgħażel l-aktar modalità ibrida elettrika;

(b) Kundizzjoni B: Il-batteriji għandhom ikunu fl-istat ta' ċarġ minimu tagħhom; jekk ikun hemm disponibbli aktar minn “modalità ibrida” waħda, għat-test għandha tintgħażel il-modalità bl-ogħla konsum tal-fjuwil.

Ir-riżultat finali huwa dak l-ogħla fost ir-riżultati tat-test fil-kundizzjonijiet A u fil-kundizzjoni B.

6.2.1.2. Il-valur(i) mkejla skont id-dispożizzjonijiet tal-paragrafu 6.2.1.1 ta' hawn fuq għandhom jitniżżlu fir-rapport tat-test u fuq formola li tikkonforma mal-mudell fl-Anness 1 ta' dan ir-Regolament.

6.2.1.3. Il-livell tal-ħoss determinat permezz tal-metodu deskritt fil-paragrafu 3.1 tal-Anness 3 ta' dan ir-Regolament, meta l-vettura miexja, ma għandux ikun ogħla mil-limiti preskritti (għal vetturi ġodda u għal sistemi tal-egżost jew tas-silenzjar ġodda) fl-Anness 4 ta' dan ir-Regolament għall-kategorija li l-vettura tappartjeni għaliha.

6.3. Rekwiżiti addizzjonali

6.3.1. Dispożizzjonijiet ta' protezzjoni mit-tbagħbis

Is-sistemi tal-egżost jew tas-silenzjar kollha għandhom jiġu mibnija b'tali mod li ma jippermettux it-tneħħija tal-baffles, tal-exit-cones u ta' partijiet oħra li l-funzjoni primarja tagħhom hija bħala parti mill-kompartimenti tas-silenzjar/espansjoni. Meta l-inkorporazzjoni ta' parti bħal din tkun inevitabbli, il-metodu tat-twaħħil tagħha għandu jkun tali li t-tneħħija ma tkunx iffaċilitata (eż. b'fixings bil-kamin konvenzjonali) u għandha tkun imwaħħla b'tali mod ukoll li t-tneħħija tagħha tikkawża ħsara permanenti/irrikoverabbli lill-assemblaġġ.

6.3.2. Sistemi multimodali tal-egżost jew tas-silenzjar

Is-sistemi tal-egżost jew tas-silenzjar b'modalitajiet ta' tħaddim multipli, aġġustabbli manwalment jew elettronikament, li jintgħażlu mis-sewwieq, għandhom jissodisfaw ir-rekwiżiti kollha fil-modalitajiet ta' tħaddim kollha. Il-livelli ta' ħoss irrapportati għandhom ikunu dawk li jirriżultaw mill-modalità bl-ogħla livelli ta' ħoss.

6.3.3. Projbizzjoni tal-apparat ta' manipulazzjoni

Il-manifattur tal-vettura ma għandux ibiddel, jaġġusta jew jintroduċi intenzjonalment kwalunkwe apparat jew proċedura biss sabiex jissodisfa r-rekwiżiti tal-emissjonijiet tal-ħoss ta' dan ir-Regolament, jekk dawn ma jkunux operattivi waqt tħaddim tipiku fit-triq.

7. MODIFICATION AND EXTENSION OF APPROVAL OF A VEHICLE TYPE OR A TYPE OF EXHAUST OR SILENCING SYSTEM(S)

7.1. Kull modifika tat-tip ta' vettura jew tas-sistema tal-egżost jew tas-silenzjar għandha tiġi nnotifikata lill-Awtorità tal-Approvazzjoni tat-Tip li tkun approvat it-tip tal-vettura. L-Awtorità msemmija tista' mbagħad jew:

7.1.1. Tqis li l-modifiki li jkunu saru x'aktarx mhux se jkollhom effett avvers sinifikanti; jew

7.1.2. Tirrikjedi rapport tat-test ieħor mingħand is-Servizz Tekniku responsabbli mit-twettiq tat-testijiet.

7.2. Konferma jew rifjut ta' approvazzjoni, li tispeċifika l-alterazzjonijiet, għandha tiġi kkomunikata lill-Partijiet għall-Ftehim li japplikaw dan ir-Regolament skont il-proċedura speċifikata fil-paragrafu 5.3 ta' hawn fuq.

7.3. L-Awtorità tal-Approvazzjoni tat-Tip li toħroġ l-estensjoni tal-approvazzjoni għandha tassenja numru tas-serje għal din estensjoni u għandha tinforma b'dan lill-Partijiet Kontraenti l-oħra għall-Ftehim tal-1958 li japplikaw dan ir-Regolament permezz ta' formola ta' komunikazzjoni li tikkonforma mal-mudell indikat fl-Anness 1 ta' dan ir-Regolament.

8. KONFORMITÀ TAL-PRODUZZJONI

Il-proċeduri tal-konformità tal-produzzjoni għandhom ikunu konformi ma' dawk stabbiliti fil-Ftehim, Appendiċi 2 (E/ECE/324-E/ECE/TRANS/505/Rev.2), skont dawn ir-rekwiżiti:

8.1. Kull vettura li jkollha fuqha marka tal-approvazzjoni kif preskritt skont dan ir-Regolament għandha tikkonforma mat-tip ta' vettura approvat, tkun mgħammra b'sistema/i tal-egżost jew tas-silenzjar li biha tkun ġiet approvata u tissodisfa r-rekwiżiti tal-paragrafu 6 ta' hawn fuq.

8.2. Sabiex tiġi vverifikata l-konformità kif preskritta fil-paragrafu 8.1 ta' hawn fuq, mill-produzzjoni tas-serja għandha tittieħed vettura li jkollha fuqha l-marka tal-approvazzjoni meħtieġa f'dan ir-Regolament. Il-produzzjoni għandha titqies bħala konformi mar-rekwiżiti ta' dan ir-Regolament jekk il-livelli mkejla bl-użu tal-metodu deskritt fl-Anness 3 ma jkunux ogħla b'aktar minn 3 dB (A) mill-valur imkejjel waqt l-aċċettazzjoni, lanqas b'aktar minn 1 dB (A) mil-limiti preskritti fil-paragrafu 6.2.1.3 ta' hawn fuq.

9. PENALI GĦAL NUQQAS TA' KONFORMITÀ TAL-PRODUZZJONI

9.1. L-approvazzjoni mogħtija fir-rigward ta' tip ta' vettura skont dan ir-Regolament tista' tiġi rtirata jekk ma tinżammx il-konformità mar-rekwiżiti stabbiliti fil-paragrafu 8 ta' hawn fuq jew jekk il-vettura ma tgħaddix mit-testijiet previsti fil-paragrafu 8.2 ta' hawn fuq.

9.2. Jekk Parti għall-Ftehim li tapplika dan ir-Regolament tirtira approvazzjoni li tkun tat qabel, għandha minnufih tinnotifika b'dan lill-Partijiet Kontraenti l-oħra li japplikaw dan ir-Regolament permezz ta' formola tal-komunikazzjoni konformi mal-mudell indikat fl-Anness 1 ta' dan ir-Regolament.

10. PRODUZZJONI MWAQQFA GĦALKOLLOX

Jekk id-detentur tal-approvazzjoni jwaqqaf għalkollox il-manifattura ta' vettura jew ta' sistema tal-egżost jew tas-silenzjar approvata skont dan ir-Regolament, huwa għandu jgħarraf b'dan lill-Awtorità tal-Approvazzjoni tat-Tip li tkun tat l-approvazzjoni. Meta tirċievi l-komunikazzjoni rilevanti, dik l-Awtorità għandha tinforma dwar dan lill-Partijiet l-oħra tal-Ftehim li japplikaw dan ir-Regolament permezz ta' formola ta' komunikazzjoni li tikkonforma mal-mudell indikat fl-Anness 1 ta' dan ir-Regolament.

11. DISPOŻIZZJONIJIET TRANŻIZZJONALI

11.1. Mid-data uffiċjali tad-dħul fis-seħħ tas-serje ta' emendi 07, l-ebda Parti Kontraenti li tapplika dan ir-Regolament ma għandha tirrifjuta li tagħti jew tirrifjuta li taċċetta approvazzjonijiet tat-tip skont dan ir-Regolament kif emendat mis-serje ta' emendi 07.

11.2. Minn 24 xahar wara d-data tad-dħul fis-seħħ tas-serje ta' emendi 07, il-Partijiet Kontraenti li japplikaw dan ir-Regolament għandhom jagħtu approvazzjonijiet tat-tip biss jekk it-tip ta' vettura li jrid jiġi approvat jissodisfa r-rekwiżiti ta' dan ir-Regolament kif emendat mis-serje ta' emendi 07.

11.3. Il-Partijiet Kontraenti li japplikaw dan ir-Regolament ma għandhomx jirrifjutaw li jagħtu estensjonijiet ta' approvazzjonijiet tat-tip għal tipi eżistenti li jkunu ngħataw skont is-serje preċedenti ta' emendi għal dan ir-Regolament.

11.4. Sa 24 xahar wara d-data tad-dħul fis-seħħ tas-serje ta' emendi 07 għal dan ir-Regolament, l-ebda Parti Kontraenti li tapplika dan ir-Regolament m'għandha tirrifjuta approvazzjoni tat-tip, nazzjonali jew reġjonali, ta' vettura, approvat skont is-serje preċedenti ta' emendi għal dan ir-Regolament.

11.5. Minn 24 xahar wara d-data tad-dħul fis-seħħ tas-serje ta' emendi 07 għal dan ir-Regolament, il-Partijiet Kontraenti li japplikaw dan ir-Regolament ma jkunux obbligati jaċċettaw, għall-fini tal-approvazzjoni tat-tip nazzjonali jew reġjonali, vettura b'approvazzjoni tat-tip skont is-serje preċedenti ta' emendi għal dan ir-Regolament.

11.6. Notwithstanding the transitional provisions above, Contracting Parties whose application of this Regulation comes into force after the date of entry into force of the most recent series of amendments are not obliged to accept type approvals which were granted in accordance with any of the preceding series of amendments to this Regulation and are only obliged to accept type approval granted in accordance with the 07 series amendments.

11.7. Mid-data uffiċjali tad-dħul fis-seħħ tas-Suppliment 1 tas-serje ta' emendi 07, l-ebda Parti Kontraenti li tapplika dan ir-Regolament m'għandha tirrifjuta li tagħti jew tirrifjuta li taċċetta approvazzjoni tat-tip skont is-Suppliment 1 tas-serje ta' emendi 07 għal dan ir-Regolament.

11.8. Minn 60 xahar wara d-dħul fis-seħħ tas-Suppliment 1 tas-serje ta' emendi 07 għal dan ir-Regolament, il-Partijiet Kontraenti li japplikaw dan ir-Regolament għandhom jagħtu approvazzjonijiet tat-tip biss jekk it-tip ta' vettura li jrid jiġi approvat jissodisfa r-rekwiżiti ta' dan ir-Regolament kif emendat bis-Suppliment 1 tas-serje ta' emendi 07 għal dan ir-Regolament.

12. ISMIJIET U INDIRIZZI TAS-SERVIZZI TEKNIĊI RESPONSABBLI MIT-TWETTIQ TAT-TESTIJIET TAL-APPROVAZZJONI U TAL-AWTORITAJIET TAL-APPROVAZZJONI TAT-TIP

Il-Partijiet għall-Ftehim li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-Servizzi Tekniċi responsabbli mit-twettiq tat-testijiet tal-approvazzjoni, u tal-Awtoritajiet tal-Approvazzjoni tat-Tip li jagħtu l-approvazzjoni u fejn għandhom jintbagħtu l-formoli li jiċċertifikaw l-approvazzjoni jew l-estensjoni jew ir-rifjut jew l-irtirar tal-approvazzjoni maħruġa f'pajjiżi oħra.

(1) Kif definit fir-Riżoluzzjoni Konsolidata dwar il-Kostruzzjoni tal-Vetturi (R.E.3), dokument ECE/TRANS/WP.29/78/Rev.4, para. 2.

(2) Jekk il-potenza netta massima nominali tintlaħaq b'diversi veloċitajiet tal-magna, il-veloċità nominali tal magna tintuża f'dan ir-Regolament bħala l-ogħla veloċità tal-magna li biha tintlaħaq il-potenza netta massima nominali.

(3) Dawn il-komponenti huma, b'mod partikolari, il-manifold tal-egżost, il-pajpijiet tal-egżost, il-kompartiment ta' espansjoni, is-silenzjatur proprja, eċċ. Jekk l-intake tal-magna jkun mgħammar b'filtru tal-arja u l-preżenza tal-filtru tkun essenzjali biex jiġi żgurat il-ħarsien tal-limiti preskritti tal-livell tal-ħoss, il-filtru għandu jitqies bħala komponent tas-“sistema/i tal-egżost jew tas-silenzjar” u jkollu l-marki preskritti fil-paragrafi 3.2.2. u 4.1.

(4) In-numri li jiddistingwu l-Partijiet Kontraenti għall-Ftehim tal-1958 jidhru għal darb'oħra fl-Anness 3 tar-Riżoluzzjoni Konsolidata dwar il-Kostruzzjoni tal-Vetturi (R.E.3) (ECE/TRANS/WP.29/78/Rev.4).

(5) It-test fuq vettura wieqfa jsir sabiex jipprovdi valur ta' referenza għall-amministrazzjonijiet li jużaw dan il-metodu biex jiċċekkjaw il-vetturi li qed jintużaw.